Μοριακές μελέτες κατά την επίδραση της προχορήγησης του σεβοφλουράνιου στην ηπατική και πνευμονική βλάβη από ισχαιμία/επαναιμάτωση ήπατος σε μοντέλο αρουραίων
Authors: Μικρού Αγγελική 
Published: September 2021

Το σεβοφλουράνιο έχει δειχθεί ότι βελτιώνει τη βλάβη από ισχαιμία/επαναιμάτωση (ischemia/reperfusion injury, IRI) μέσω διαφόρων μηχανισμών, οι οποίοι περιλαμβάνουν τη μείωση της έκτασης της φλεγμονώδους διαδικασίας. Παρόλα αυτά, δεν υπάρχουν μέχρι στιγμής μελέτες σχετικά με τον ενδεχόμενο ρόλο του συστήματος του συμπληρώματος στον μεσολαβούμενο από σεβοφλουράνιο περιορισμό της IRI.Σκοπός της παρούσας εργασίας ήταν να μελετηθούν οι μοριακοί μηχανισμοί της φλεγμονής που εμπλέκονται στην προχορήγηση του σεβοφλουράνιου στην ηπατική και πνευμονική βλάβη μετά από ισχαιμία/επαναιμάτωση ήπατος (liver ischemia-reperfusion, LIR). Για το σκοπό αυτό, 50 αρσενικοί αρουραίοι Wistar μοιράστηκαν τυχαία σε πέντε ομάδες (n=10 η καθεμία): Τα ζώα στην ομάδα LIR αναισθητοποιήθηκαν με κεταμίνη και ξυλαζίνη και στην συνέχεια υποβλήθηκαν σε ισχαιμία του δεξιού και μέσου ηπατικού λοβού για 45 min και επαναιμάτωση για 6 h. Στα ζώα της ομάδας SEVO/LIR εκτός από την αναισθησία με κεταμίνη/ξυλαζίνη, χορηγήθηκε σεβοφλουράνιο για 30 min και ακολούθησε ισχαιμία/επαναιμάτωση ήπατος, όπως στην ομάδα LIR. Στην ομάδα SHAM/LIR τα ζώα αναισθητοποιήθηκαν με κεταμίνη/ξυλαζίνη και στη συνέχεια διενεργήθηκε λαπαροτομή. Η ομάδα SHAM/SEVO περιελάμβανε αναισθησία με σεβοφλουράνιο για 30 min και στη συνέχεια λαπαροτομή. Τέλος, στην ομάδα VEN, τα ζώα έλαβαν μόνο κεταμίνη και ξυλαζίνη.Στη συνέχεια έγινε λήψη βρογχοκυψελιδικού εκπλύματος (Bronchoalveolar lavage fluid, BALF) για τον καθορισμό των κυτταρικών πληθυσμών. Επίσης, καθορίστηκαν οι παράμετροι ηπατικής λειτουργίας και τα επίπεδα του τρίτου συστατικού του συμπληρώματος, C3, στον ορό. Ακολούθως, μελετήθηκαν οι ιστολογικές διαφορές στο ήπαρ και στον πνεύμονα, καθώς και ο ιστολογικός εντοπισμός των πρωτεϊνών CASP3 και ICAM1 σε τομές των παραπάνω ιστών σε παραφίνη. Τέλος, μελετήθηκαν με τη μέθοδο της ποσοτικής RT- Real-Time PCR η έκφραση σε επίπεδο mRNA, των γονιδίων του συμπληρώματος C3 και C5, καθώς επίσης της ICAM1 και της CLU.Τα αποτελέσματα της παρούσας μελέτης δείχνουν ότι η προχορήγηση σεβοφλουράνιου βελτιώνει σημαντικά τις παραμέτρους ηπατικής λειτουργίας (μειώνοντας τα επίπεδα ALT, AST και ALP στον ορό) και περιορίζοντας τη διήθηση φλεγμονωδών κυττάρων στο BALF. Επιπλέον, σε σύγκριση με την ομάδα LIR, η μείωση στα επίπεδα C3 του πλάσματος φάνηκε σημαντικά μειωμένη στην ομάδα SEVO/LIR. Στην ιστολογική εξέταση του ήπατος και του πνεύμονα δεν παρατηρήθηκαν στατιστικά σημαντικές διαφορές στην. Παρόλα αυτά, τα επίπεδα εντοπισμού της μεμβρανικής ισομορφής της ICAM1 στο ήπαρ, τα οποία εξετάστηκαν με τη μέθοδο της ανοσοϊστοχημείας, έδειξαν σημαντική μείωση στη ομάδα SEVO/LIR, σε σχέση με την ομάδα LIR. Στον πνεύμονα αντίθετα, δεν παρατηρήθηκαν σημαντικές διαφορές. Τα επίπεδα εντοπισμού της CASP3, τόσο στον πνεύμονα, όσο και στο ήπαρ, φάνηκαν επίσης να μην επηρεάζονται από την προχορήγηση σεβοφλουράνιου. Στην ομάδα SEVO/LIR, τα επίπεδα της έκφρασης του mRNA της ICAM1 δείχθηκαν μειωμένα στο ήπαρ. Αντίθετα, δεν παρατηρήθηκαν στατιστικά σημαντικές διαφορές στην έκφραση των mRNA των γονιδίων του συμπληρώματος C3, C5 και CLU στο ήπαρ ή στον πνεύμονα.Συνοψίζοντας, η προχορήγηση σεβοφλουράνιου φαίνεται να μειώνει τη φλεγμονώδη βλάβη που επάγεται από τη LIR, τόσο στο ήπαρ, όσο και στον πνεύμονα, το οποίο φαίνεται να μεσολαβείται, μερικώς τουλάχιστον, από το C3 και την ICAM-1. Περαιτέρω μελέτες απαιτούνται για τη διευκρίνηση των υποκείμενων μηχανισμών, καθώς και για τη διερεύνηση της δυνατότητας εφαρμογής της προχορήγησης σεβοφλουράνιου στην κλινική πράξη.